Beleggings van R6 miljard wyl Tshwane-koalisie wankel(Foto: Demokratiese Alliansie/da.org.za) Beleggings van sowat R6 miljard in twee motorfabrieke in Pretoria is Dinsdag deur die burgemeester van die Tshwane-metro, Stevens Mokgalapa, aangekondig terwyl die DA-geleide koalisie in die land se hoofstad wankel. Die beleggings van R3 miljard elk, wat sal lei tot meer as 1 500 nuwe werkgeleenthede, is by die Ford-motoraanleg in Silverton en die Nissan-motoraanleg in Rosslyn. Mokgalapa het saam met die DA-leier, Mmusi Maimane, die burgemeester van Kaapstad, Dan Plato, en die Wes-Kaapse premier, Alan Winde, deelgeneem aan ‘n mediakonferensie by die parlement, waar daar gefokus is op die voordele van ŉ DA-regering. Die mediakonferensie vind plaas teen die agtergrond van toenemende spanning en die verwagte gewelddadige burgerlike afsluiting van die township Alexandra neffens Sandton môreoggend. Daarom was die DA-burgemeester van Johannesburg, Herman Mashaba, nie saam met sy kollegas by vandag se mediakonferensie nie. Maimane het gesê die DA bestuur tans die regerings van 15 miljoen mense en begrotings van R160 miljard, insluitend heelwat meer as die helfte van die voorste twintig bes bestuurde munisipaliteite in die land. Volgens Maimane is dit baie moeilik om in koalisies te regeer, maar die DA en sy vennote het oor die afgelope byna drie jaar daarin geslaag om, ten spyte daarvan dat hulle ‘n gemors geërf het in spesifiek Johannesburg en Tshwane, volhoubare ekonomieë te help vestig, beleggings te help lok en korrupsie te bekamp met gevolglike sterk verbeterings in die stede se finansiële situasies. Mokgalapa het bygevoeg dat twee energie-opwekkingsaanlegte vir Tshwane beplan word, dat ‘n spesifieke Tshwane-noodnommer tans daargestel word om inwoners te beveilig en dat sewe eiendomme opsy gesit is vir die skep van studentebehuising in Pretoria. Volgens Plato is Kaapstad onder sy leiding tans besig om ‘n groot onderrig- en opleidingskollege vir die onderrig van vakmanne in Mitchells Plain te beplan. Die opwekking van Kaapstad se eie elektrisiteit met behulp van die private sektor, asook meer spoorweg- en polisiemagte vir die provinsiale en plaaslike regerings van die Wes-Kaap is vir hom en Winde prioriteit. Wat die toekomstige regering van Tshwane betref, het Maimane bevestig die regerende koalisie se samewerkende vennoot, die EFF, wil graag ‘n formele en skriftelike ooreenkoms aangaan met uitvoerende poste vir die EFF, in die plek van die huidige informele ooreenkoms. Daar sal dus Woensdag ‘n vergadering van die Tshwane-koalisievennote wees om die toekomstige verhouding met die EFF te bespreek, het Maimane gesê. Hy het hom nie uitgelaat oor mediaberigte dat die onwilligheid van die VF Plus om met die EFF saam te werk, die einde van die koalisieregering in Tshwane kan beteken nie. Wat huidige berigte van onmin tussen die nasionale voorsitter van die DA, Athol Trollip, en die party se Oos-Kaapse leier, Nqaba Bhanga, oor moontlike samewerking met die ANC ter oorname van die regering van die Nelson Mandelabaai-metro in Port Elizabeth betref, het Maimane gesê terwyl die DA bereid is om met die ANC saam te werk om die huidige UDM-geleide koalisie daar tot ‘n val te bring, sal die party nie met die ANC saamwerk in ‘n koalisie nie.